শিক্ষক বদলি সংক্রান্ত অর্ডার স্থগিত করল রাজ্য সরকার

কলকাতা: শিক্ষক বদলি সংক্রান্ত অর্ডার (Teacher Transfer System) প্রত্যাহার করল রাজ্য সরকার। সূত্রের খবর, এই সংক্রান্ত বিষয় খুব শীঘ্রই বিজ্ঞপ্তি জারি হবে। তবে এ বিষয়ে এখনও শিক্ষা দফতরের কোনও প্রতিক্রিয়া জানা যায়নি। সুপ্রিম কোর্টের নির্দেশে চাকরিহারা প্রায় ২৬ হাজার শিক্ষক-অশিক্ষক কর্মী। এর মধ্যে শিক্ষক বদলি নিয়ে বড় সিদ্ধান্ত নিল রাজ্য।

শিক্ষকদের বদলিতে স্বচ্ছতা আনতে গত ২০২৩ সালে ‘সারপ্লাস ট্রান্সফার’ চালু হয়। এই পদ্ধতিতে আপাতত বদলি স্থগিত করে দেওয়া হয়েছে। তার ফলে চলতি বছর যাঁদের বদলির সম্ভাবনা ছিল, তা স্থগিত হয়ে গেল। আবার যাঁদের বাড়ির কাছাকাছি স্কুলে বদলি হয়ে আসার কথা ছিল, তা-ও বন্ধ হয়ে গেল। চাকরিহারা হয়েছেন প্রায় ২৬ হাজার শিক্ষক ও শিক্ষাকর্মী। এরপর থেকেই চাকরিহারাদের বেশির ভাগই স্কুলে যাচ্ছেন না। অনেকের মতে, পরিবর্তিত পরিস্থিতির কারণেই বদলি সংক্রান্ত ওই নির্দেশে প্রত্যাহার করা হল।
২৬ হাজার চাকরি বাতিলের জেরে এমনিতেই বহু স্কুলের পঠনপাঠন সমস্যার মধ্যে পড়েছে। শিক্ষকের অভাবে (WB School Teacher Crisis) অনেক স্কুলে বিজ্ঞান বিভাগ বন্ধের মুখে। আবার কোথাও স্কুলে ছাত্রছাত্রীর তুলনায় শিক্ষকের সংখ্যা ৫ থেকে ৭ জন। কোথাও মোট শিক্ষকের অর্ধেক সংখ্যক, কোথাও আবার একজনই শিক্ষক ছিলেন, তারও চাকরি বাতিল হয়ে গিয়েছে। কোনও স্কুলে অবসরপ্রাপ্ত শিক্ষকরা এসে পরিস্থিতি সামাল দিচ্ছেন। পরিস্থিতিতে শিক্ষক বদলি নিয়ে নতুন করে কোনও আইনি জটিলতায় জড়াতে চায় না রাজ্য। তাই পরিস্থিতি ঠিক না হওয়া পর্যন্ত কোনও বদলি প্রক্রিয়া চালু করা হবে না।”